આંખમાં એવરેસ્ટનાં સપનાંઓ સાથે થનગનતા પગે સૌપ્રથમ યુરોપનું સર્વોચ્ચ શિખર માઉન્ટ એલબ્રસ સર કર્યું હતું, જે રશિયામાં 5642 મીટરની ઊંચાઈ પર આવેલું છે. આ પ્રથમ સફળતાએ વિશ્વાસ વધાર્યો. આ પછી લેહ-લદ્દાખ પાસેનું 6153 મીટરની ઊંચાઈ ધરાવતું માઉન્ટ સ્ટોક કાંગરી સર કર્યું. ત્યાર પછી ઉત્તરાખંડમાં ગંગોત્રી, ગૌમુખ અને નંદનવન થઈને જવાતું માઉન્ટ ભાગીરથી 6512 મીટરની ઊંચાઈવાળું સર કર્યું. આ સફળતાએ મેહુલને એવરેસ્ટ માટે વધુ મક્કમ બનાવ્યો. શારીરિક અને માનસિક રીતે વધુ મજબૂત બન્યો. આ મજબૂત મનોબળવાળા મેહુલે આ પછી તો એક જ મહિનામાં માઉન્ટ થેલુ અને માઉન્ટ સતોપંત શિખર સર કરીને એક ઇતિહાસ રચી દીધો! મનાલી જેનું પ્રિય ફરવાનું સ્થળ છે એવા મેહુલે ઉત્તરાખંડમાં આવેલા ગંગોત્રીની ખીણમાં 19,700 ફૂટ એટલે કે 6010 મીટરની ઊંચાઈએ આવેલા માઉન્ટ થથલુ અને દસ દિવસ પછી તરત જ 23,100 ફૂટ એટલે કે 7073 મીટરની ઊંચાઈએ આવેલા માઉન્ટ સતોપંત શિખર પર ઐતિહાસિક સફળતા અને મક્કમ મનોબળનો ધ્વજ લહેરાવ્યો હતો.